10. การควบคุมภายใน

คณะกรรมการบริษัทได้มอบหมายให้คณะกรรมการตรวจสอบ (Audit Committee)
รับผิดชอบกำกับดูแลให้ฝ่ายบริหารจัดให้มีระบบการควบคุมภายในอย่างมีประสิทธิภาพและเพียงพอโดยครอบคลุมทุกด้าน
ทั้งด้านการเงิน บัญชี การปฏิบัติงาน การดำเนินการให้เป็นไปตามกฎหมาย ข้อบังคับ
ระเบียบที่เกี่ยวข้อง และการบริหารความเสี่ยง
และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ
มีการกำหนดลำดับขั้นของอำนาจอนุมัติและขอบเขตความรับผิดชอบของผู้บริหารและพนักงานไว้เป็นลายลักษณ์อักษร
โดยให้ฝ่ายตรวจสอบภายในทำหน้าที่ตรวจสอบ และสอบทานระบบการปฏิบัติงานของทุกหน่วยงาน
รวมทั้งประเมินประสิทธิภาพและความเพียงพอของการควบคุมภายในตามองค์ประกอบการควบคุมภายใน
โดยการประชุมคณะกรรมการครั้งที่1/2549 เมื่อวันที่ 22 กุมภาพันธ์ 2549
คณะกรรมการรับทราบระบบการควบคุมภายในที่ฝ่ายบริหารของบริษัทกำหนดขึ้นในด้านต่าง ๆ
โดยสรุปดังนี้

1.  องค์กร และสภาพแวดล้อม

คณะกรรมการบริหารได้กำหนดให้มีผังโครงสร้างการบริหารองค์กรที่เหมาะสม
เป้าหมายดำเนินธุรกิจที่ชัดเจนและวัดผลได้ กำหนดแนวทาง กลยุทธ์ แผนธุรกิจ อำนาจหน้าที่
และระเบียบวิธีปฏิบัติงานเป็นลายลักษณ์อักษร ทั้งในธุรกรรมด้านการเงิน การจัดซื้อ และการบริหาร
เพื่อให้สามารถดำเนินงานได้อย่างมีประสิทธิภาพ
อีกทั้งเป็นแนวทางปฏิบัติงานในทิศทางเดียวกันทั้งผู้บริหาร และพนักงาน
รวมทั้งกำหนดให้มีการปรับเปลี่ยนทบทวนขอบเขตอำนาจอนุมัติเป็นระยะเมื่อมีการปรับตำแหน่งของผู้มีอำนาจอนุมัติ
เพื่อให้เกิดความสะดวกและความคล่องตัวในการปฏิบัติงาน

นอกจากนี้คณะกรรมการยังได้ให้ความสำคัญต่อความซื่อสัตย์สุจริต และจริยธรรมในการดำเนินธุรกิจ
โดยได้กำหนด และประกาศจรรยาบรรณของผู้บริหารและพนักงานเป็นลายลักษณ์อักษรเมื่อต้นปี 2547
เพื่อให้ผู้บริหารและพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย
จริยธรรม และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
ทั้งนี้เพื่อให้กลุ่มบุคคลที่เกี่ยวข้องโดยรวมมีความเชื่อมั่นต่อผู้บริหารและพนักงานของบริษัทในการปฏิบัติหน้าที่อย่างมืออาชีพด้วยความซื่อสัตย์
สุจริต โปร่งใส เป็นธรรม ไม่แสวงหาประโยชน์ให้ตนเองโดยใช้ข้อมูลใด ๆ
ขององค์กรซึ่งยังไม่ได้เปิดเผยต่อสาธารณชน ตลอดจนไม่ดำเนินการใด ๆ
ในลักษณะที่อาจก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

2.  การบริหารความเสี่ยง

บริษัทได้ให้ความสำคัญในเรื่องการบริหารจัดการความเสี่ยง
คณะกรรมการบริหารได้รายงานความเสี่ยงที่มีผลกระทบต่อการดำเนินธุรกิจเป็นระยะอย่างสม่ำเสมอ
เพื่อนำเสนอให้คณะกรรมการบริษัท และคณะกรรมการตรวจสอบทุกไตรมาส
เพื่อให้คณะกรรมการร่วมพิจารณาปัจจัยเสี่ยงที่มีผลกระทบโดยตรงต่อบริษัท
โดยคณะกรรมการได้มอบหมายให้กรรมการบริหารกำหนดนโยบาย
และกรอบการบริหารความเสี่ยงระดับองค์กรที่เกิดขึ้น รวมทั้งติดตาม
ประเมินผลและรายงานต่อคณะกรรมการ
ซึ่งฝ่ายบริหารได้พิจารณาใช้กลยุทธ์ในการบริหารความเสี่ยงดังนี้

-   การยอมรับความเสี่ยง (Risk Acceptance)
    ในกรณีที่ฝ่ายบริหารพิจารณาเห็นชอบว่าความเสี่ยงที่เกิดขึ้น
    ส่งผลกระทบไม่เกินระดับที่ยอมรับได้

-   การหลีกเลี่ยงความเสี่ยง (Risk Avoidance) โดยการหลีกเลี่ยงหรือหยุดกระทำกิจกรรม
    หรือปรับเปลี่ยนรูปแบบกิจกรรมที่อาจจะก่อให้เกิดความเสี่ยง

-   การลดหรือควบคุมความเสี่ยง (Risk Reduction)
    เป็นการดำเนินการเพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหายที่จะเกิดเหตุการณ์ความเสี่ยงนั้น
    เช่น การพิจารณาออกและเสนอขายใบสำคัญแสดงสิทธิแก่กรรมการ
    และพนักงานของบริษัทและบริษัทย่อย (โครงการ ESOP ครั้งที่ 1)
    การขอรับการส่งเสริมการลงทุนด้านการพัฒนาซอฟต์แวร์กับสมาคมส่งเสริมการลงทุน (BOI)
    เป็นต้น

-   การกระจายหรือโอนความเสี่ยง (Risk Sharing)
    โดยการแบ่งโอนหรือกระจายความเสี่ยงให้กับผู้อื่นแทน เช่น การจัดให้มีการประกันภัยทรัพย์สิน
    / สินค้าระหว่างทาง เป็นต้น

ทั้งนี้คณะกรรมการบริษัทและคณะกรรมการตรวจสอบ
เล็งเห็นถึงความสำคัญของการบริหารความเสี่ยงที่เกิดขึ้นในองค์กร ตามมติที่ประชุมคณะกรรมการ
ครั้งที่ 1/2549 ที่ผ่านมาที่ประชุมจึงมีมติแต่งตั้งคณะอนุกรรมการบริหารความเสี่ยง
พร้อมทั้งกำหนดบทบาทความรับผิดชอบของคณะอนุกรรมการดังกล่าว

3.  กิจกรรมการควบคุม

บริษัทได้ทำนโยบายและระเบียบวิธีปฏิบัติงานเป็นลายลักษณ์อักษร
เพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน การจัดซื้อ
การขายสินค้า การควบคุมดูแล การใช้ทรัพย์สินของบริษัทให้เกิดประโยชน์
การแบ่งแยกหน้าที่ผู้ปฏิบัติงาน ผู้ติดตามควบคุม ประเมินผลและผู้อนุมัติออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหาร กรรมการตรวจสอบ และกรรมการบริษัท
เพื่อพิจารณาคุณสมบัติโดยการอนุมัติธุรกรรมนั้น ได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

บริษัทมีฝ่ายตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินสำคัญของบริษัท ได้ดำเนินการตามแนวทางกำหนดและมีประสิทธิภาพ
รวมทั้งตรวจสอบตามกฎหมายและข้อกำหนดที่เกี่ยวข้องกับบริษัท (Compliance Control)

4.  ระบบสารสนเทศ และการสื่อสารข้อมูล

บริษัทได้ให้ความสำคัญต่อการเปิดเผยข้อมูลของบริษัทที่มีความถูกต้อง ครบถ้วน โปร่งใส เชื่อถือได้
และทันเวลา ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจของกรรมการ ผู้บริหาร
ผู้ถือหุ้น ผู้ลงทุน
และผู้มีส่วนได้ส่วนเสียของบริษัทโดยกำหนดในเอกสารประกอบการประชุมรายงานการประชุม
เอกสารทางบัญชี และเผยแพร่ข้อมูลข่าวสารต่าง ๆ ในรายงานประจำปี
แบบแสดงรายการข้อมูลประจำปี (แบบ 56-1) และผ่านช่องทางและสื่อการเผยแพร่ข้อมูลต่าง ๆ
ของตลาดหลักทรัพย์
ตลอดจนมีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
นอกจากนี้ในปี 2548 บริษัทได้จัดทำโครงการ PMO (Project Management Office)
โดยได้พัฒนาซอฟต์แวร์ RPM (Rational Portfolio Manager)
เพื่อพัฒนาโปรแกรมช่วยสนับสนุนให้ระบบข้อมูลการจัดการบริหารโครงการภายในองค์กรมีความครบถ้วน
ถูกต้อง ทันเวลา และปรับปรุงระบบการจัดการให้มีประสิทธิภาพยิ่งขึ้น

5.  ระบบการติดตามผล

คณะกรรมการบริหารได้ติดตามผลการปฏิบัติงานของฝ่ายบริหารอย่างสม่ำเสมอ
จัดให้มีการประชุมระดับฝ่ายในแต่ละสายงานเดือนละ 1 ครั้ง
เพื่อเปรียบเทียบผลการดำเนินงานของผู้บริหารกับเป้าหมายและแผนงานที่ได้กำหนดไว้เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสม
นอกจากนี้ฝ่ายตรวจสอบภายในของบริษัททำหน้าที่ติดตามและประเมินผล
โดยกำหนดให้มีระบบการติดตามผลของแต่ละโครงการที่ได้ตรวจสอบแล้วในครั้งก่อนๆ
เข้าไว้ในแผนงานตรวจสอบประจำปีของฝ่ายตรวจสอบภายในด้วย
ทั้งนี้เพื่อให้ผู้รับตรวจได้แก้ไขตามข้อเสนอแนะ
และเพื่อติดตามว่าปัญหาที่ตรวจพบได้ถูกแก้ไขตามข้อเสนอแนะที่ได้ตกลงไว้ร่วมกัน
เพื่อขจัดให้ปัญหาลดลงหรือลดความเสี่ยงลงให้อยู่ในระดับที่ผู้บริหารระดับสูงยอมรับได้รวมทั้งเพื่อให้หน่วยงานตรวจสอบภายในมีความเป็นอสิระสามารถทำหน้าที่ตรวจสอบ
และถ่วงดุลได้อย่างเต็มที่
คณะกรรมการจึงกำหนดให้ฝ่ายตรวจสอบภายในรายงานผลการตรวจสอบภายในตรงต่อคณะกรรมการตรวจสอบ

โดยในปี 2548
คณะกรรมการของบริษัทได้รับทราบรายงานของคณะกรรมการตรวจสอบและรับทราบผลการปฏิบัติงานของฝ่ายตรวจสอบภายในอย่างต่อเนื่อง
และมีความเห็นว่าระบบการควบคุมภายในของบริษัทมีความเพียงพอและเหมาะสม
และไม่มีข้อบกพร่องของระบบการควบคุมภายในที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน